หุ้นปิดลบ 5.27 จุด กลุ่มโรงไฟฟ้าฉุด-กำไรบจ.ไม่ดี
หุ้นไทย วันที่ 29 ต.ค.62 ดัชนีปิดตลาดที่ 1,591.21 จุด ลดลง 5.27 จุด (-0.33%) มูลค่าการซื้อขาย 57,421.11 ล้านบาท
29 ต.ค. 2562

หุ้นไทย วันที่ 29 ต.ค.62 ดัชนีปิดตลาดที่ 1,591.21 จุด ลดลง 5.27 จุด (-0.33%) มูลค่าการซื้อขาย 57,421.11 ล้านบาท
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า นักลงทุนปรับพอร์ตการลงทุน ส่งผลให้ตลาดหุ้นไทยปิดลบ โดยเฉพาะหุ้นกลุ่มโรงไฟฟ้าที่ถูกขายออกมาหลังราคาปรับขึ้นไปมากแล้ว และนักลงทุนถอยตั้งหลักเพื่อรอดูผลประกอบการ ส่วนภาพรวมผลประกอบการของบริษัทจดทะเบียนงวดไตรมาส 3/62 ที่ออกมาแล้วก็ยังไม่ดีเท่าไร
ด้านตลาดหุ้นในภูมิภาคเอเชีย เคลื่อนไหวทั้งในแดนบวก-ลบ ขณะที่ตลาดในยุโรปจะติดลบเล็กน้อยในการเทรดบ่ายนี้ ซึ่งมองว่าตลาดฯได้ตอบรับสหภาพยุโรป (อียู)ได้เลื่อนเส้นตายการแยกตัวของอังกฤษออกจากสหภาพยุโรป (เบร็กซิต) ออกไปเป็น 31 ม.ค.63 ไปเรียบร้อยแล้ว
อย่างไรก็ดี ยังต้องติดตามการประชุมธนาคารกลางสหรัฐ (เฟด) ที่จะประชุม 29-30 ต.ค.นี้ ซึ่งตลาดฯคาดว่าจะปรับลดอัตราดอกเบี้ย และให้ติดตามการประชุมคณะกรรมการนโยบายการเงิน (กนง.) ในวันที่ 6 พ.ย. ซึ่งตลาดก็คาดว่าจะปรับลดอัตราดอกเบี้ยเช่นกัน อีกทั้งให้รอติดตามตัวเลขเศรษฐกิจสำคัญในสัปดาห์นี้ ทั้งตัวเลข PMI ภาคการผลิตของจีน และตัวเลขเศรษฐกิจงวดไตรมาส 3/62 ของสหรัฐฯ ที่จะประกาศเป็นครั้งแรก
แนวโน้มการลงทุนในวันพรุ่งนี้ นายศราวุธ กล่าวว่า ตลาดฯคงจะซึม โดยมีแนวรับ 1,580 จุด ส่วนแนวต้าน 1,604 จุด
5 หลักทรัพย์ที่มีมูลค่าการซื้อขายสูงสุด 
GPSC มูลค่าการซื้อขาย 5,522.64 ล้านบาท ปิดที่ 84.25 บาท ลดลง 7.50 บาท 
KBANK มูลค่าการซื้อขาย 2,853.15 ล้านบาท ปิดที่ 131.00 บาท ลดลง 5.00 บาท
AOT มูลค่าการซื้อขาย 2,320.97 ล้านบาท ปิดที่ 78.25 บาท เพิ่มขึ้น 0.75 บาท
CPALL มูลค่าการซื้อขาย 2,191.58 ล้านบาท ปิดที่ 77.75 บาท ลดลง 1.25 บาท 
GULF มูลค่าการซื้อขาย 1,961.69 ล้านบาท ปิดที่ 164.50 บาท ลดลง 5.00 บาท